Il-Gvern tal-Filippini qatta' l-aħħar jiem jipprova jsewwi kwistjoni diplomatika li nqalgħet bejnu u l-Istati Uniti. Dan wara li l-President Filippin Rodrigo Duterte rrefera għall-President Amerikan Barack Obama bħala "son of a bitch" meta kien qiegħed jagħmel diskors f'pajjiżu. Il-konsegwenzi ta' dan l-insult kienu mmedjati u poġġew fil-periklu r-relazzjoni bejn iż-żewġ pajjiżi li fl-aħħar snin kienu alleati leali ta' xulxin u front wieħed kontra l-ambizzjonijiet territorjali taċ-Ċina. Kampanja brutali Rodrigo Duterte ilu jidher b'mod prominenti fil-midja internazzjonali minn qabel ma kien elett bħala president tal-Filippini f'Ġunju li għadda. Din il-fama kisibha grazzi għall-metodi ibsin ta' infurzar tiegħu li dehru b'mod ċar meta kien għadu sindku ta' Davao City. Taħt it-tmexxija tiegħu, din il-belt rat tnaqqis sostanzjali fil-livell ta' kriminalità, speċjalment fejn jidħol it-traffikar tad-droga. Fl-elezzjoni presidenzjali ta' din is-sena huwa wiegħed li juża l-istess metodi brutali biex jeradika l-kriminalità fuq livell nazzjonali. Din il-kelma mill-ewwel beda jżommha għax mal-elezzjoni tiegħu huwa ta bidu għal kampanja brutali biex joqtol, jarresta jew jumilja kull traffikant tad-droga li jiġi għal idejn il-Forzi tal-Ordni ta' pajjiżu. Minħabba l-ħeffa ta' din il-kampanja, qiegħda tkun diffiċli għall-osservaturi internazzjonali biex jieħdu kont tal-impatt uman tal-politika ta' Duterte. Madankollu, l-awtoritajiet Filippini sostnew li nqatlu mad-900 traffikant minn Ġunju 'l hawn. L-oppożituri ta' Duterte, però, isostnu li hemm tal-inqas 1,500 persuna oħra li mietu f'ċirkustanzi suspettużi matul l-istess perjodu. Għaldaqstant, in-numru tal-vittmi tas-sistema ta' infurzar il-ġdida taf tkun ferm akbar milli rrappurtat. Il-bidu tat-tmiem? Kif wieħed jistenna, il-brutalità ta' din il-kampanja wasslet għal diversi kundanni internazzjonali. Fost dawn kien hemm dik tal-President Obama li ta x'jifhem li kien se jqajjem il-kwistjoni direttament ma' Duterte f'laqgħa li kellha ssir waqt l-ASEAN (Association of Southeast Asian Nations) Summit f'Laos nhar it-Tlieta li għadda. Madankollu, meta Duterte kien mgħarraf bl-intenzjonijiet ta' Obama f'konferenza li saret tard il-ġimgħa l-oħra, huwa uża l-espressjoni msemmija qabel biex jiddeskrivi lill-President Amerikan. Barra minn hekk, Duterte sostna li Obama m'għandu l-ebda dritt li jindaħal fi kwistjonijiet interni bħal dawn għax il-Filippini huwa pajjiż indipendenti. Għaldaqstant, Duterte esprima l-fehma li huwa m'għandu bżonn jiġġustifika ruħu ma' ħadd ħlief mal-poplu Filippin. Ir-reazzjoni Amerikana għall-mod kif tkellem il-President Filippin kienet diplomatika, imma immedjata. Nhar it-Tnejn li għadda, il-kelliema għall-President Obama żvelaw li l-laqgħa bilaterali li kellha ssir ma' Duterte kienet ikkanċellata. Ir-raġuni uffiċjali tagħhom kienet li t-ton li bih tkellem Duterte kien jindika li ma kienx iż-żmien it-tajjeb biex issir laqgħa kostruttiva mal-mexxej Filippin. Bosta staqsew jekk il-kummenti ta' Duterte kinux jindikaw il-bidu tat-tmiem tar-relazzjoni tajba li kellhom iż-żewġ pajjiżi matul dawn l-aħħar snin. Kien hemm min saħansitra spekula li l-President Filippin kellu l-intenzjoni li jressaq lil pajjiżu qrib iċ-Ċina politikament. Sforz diplomatiku Madankollu, fil-jiem li segwew il-kanċellazzjoni tal-laqgħa, sar sforz diplomatiku qawwi mill-Gvern Filippin biex jimminimalizza s-serjetà ta' dak li qal Duterte sakemm fl-aħħar anke l-President stess talab apoloġija, kemxejn imqanżħa, għall-kummenti li għamel. L-apoloġija tal-President Filippin waslet fil-ħin biżżejjed biex hu jkollu l-opportunità li jiltaqa' b'mod informali ma' Obama waqt is-summit f'Laos fejn il-President Amerikan ħadlu b'idu u kellu konverżazzjoni qasira miegħu. Għaldaqstant, għalissa jidher li l-kriżi diplomatika bejn iż-żewġ pajjiżi ġiet ikkontrollata grazzi għall-isforzi tal-korpi diplomatiċi rispettivi tagħhom. Madankollu, bl-ilsien ħafif li għandu Duterte, m'għandniex indumu wisq qabel ma naraw xi inċident ieħor!